In nomine domini, amen. Anno jncarnationis eiusdem millesimo trecentesimo decimo octauo mense mayo, ego Odetus li Quallez de Maigneyo supra Tyliam notum facio vniuersis quod ego vendo imperpetuum Vieneto Roberti de dicto Maigneyo quandam peciam prati continentem dimidiam secturam, sitam in praeria de dicto Maigneyo, in pratis de Culleyo, juxta pratum abbatis sancti Stephani dyuionensis et pratum Vieneti Triboleti precio duodecim solidorum turonensium paruorum bonorum et legalium michi a dicto emptore solutorum, promittens pro me et meis per juramentum meum et sub obligatione omnium bonorum meorum dictam peciam prati venditam libere ab omni onere seruitutis prefato emptori et suis contra omnes perpetuo garantire et in me lictis onus suscipere causam que deffendere propriis meis sumptibus si qui calumpniatores apparerent quancito, quociens et quacunque parte lictis super hoc fuero requisitus. Renunciando in hoc facto exceptionibus venditionis legittime non facte, non numerate et non habite pecunie, spei future numerationis et habitionis ac omnibus aliis que contra tenorem presencium possent obici seu dici. Et volo me compelli, etc. In quorum testimonium, etc. Actum in presencia Johannis Piquardi coadiutoris Johannis Rateti notarii dyuionensis, domini Guidonis de Arcons canonici sancti Stephani dyuionensis et Odeti Aalidis, testium ad hoc vocatorum anno et mense predictis.